Document ID: 32012D0031

KOMISSION TÄYTÄNTÖÖNPANOPÄÄTÖS,
annettu 21 päivänä joulukuuta 2011,
rajatarkastusasemilla neuvoston direktiivien 91/496/ETY ja 97/78/EY nojalla tarkastettavia eläimiä ja tuotteita koskevista luetteloista annetun komission päätöksen 2007/275/EY liitteen I muuttamisesta
(tiedoksiannettu numerolla K(2011) 9517)
(ETA:n kannalta merkityksellinen teksti)
(2012/31/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 4 artiklan 5 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 3 artiklan 5 kohdan,
sekä katsoo seuraavaa:
(1)
Direktiivissä 91/496/ETY säädetään, että jäsenvaltioiden on kyseisen direktiivin säännösten mukaisesti tehtävä eläinlääkintätarkastukset kolmansista maista unioniin tuotaville eläimille.
(2)
Direktiivissä 97/78/EY säädetään eläinlääkinnällisten tarkastusten järjestämisestä kolmansista maista unioniin tuotaville tietyille eläinperäisille tuotteille ja kasvituotteille.
(3)
Mainituissa direktiiveissä säädetään, että jäsenvaltioiden tulliviranomaisten ei pidä sallia direktiiveissä tarkoitettujen eläinten tai tuotteiden tuontia unioniin, ellei vaadittavia eläinlääkinnällisiä tarkastuksia ole tehty rajatarkastusasemilla tyydyttävin tuloksin.
(4)
Komission päätöksessä 2007/275/EY (3) säädetään, että direktiivin liitteessä I lueteltaville eläimille ja eläinperäisille tuotteille tehdään eläinlääkärintarkastukset rajatarkastustoimipaikoilla direktiivien 91/496/ETY ja 97/78/EY säännösten mukaisesti (jäljempänä eläinlääkärintarkastukset).
(5)
Eläimet ja tuotteet, joille eläinlääkärintarkastukset on tehtävä, olisi merkittävä selvästi. Vastaavasti päätöksen 2007/275/EY liitteessä I esitetty luettelo olisi mukautettava terminologiaan ja viitteisiin, jotka on vahvistettu Euroopan parlamentin ja neuvoston asetuksessa (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (4) ja komission asetuksessa (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (5).
(6)
Päätöksen 2007/275/EY liitteessä I esitetyssä luettelossa vahvistetaan tavaraerien valitsemisen helpottamiseksi ne eläimet ja tuotteet, joille on tehtävä eläinlääkärintarkastukset; liitteessä käytetään yhdistettyä nimikkeistöä (jäljempänä CN), josta on säädetty 23 päivänä heinäkuuta 1987 annetussa neuvoston asetuksessa (ETY) N:o 2658/87 tariffi- ja tilastonimikkeistöstä ja yhteisestä tullitariffista (6).
(7)
Mainitussa asetuksessa vahvistettuja CN-koodeja on tarkistettu useita kertoja päätöksen 2007/275/EY hyväksymisen jälkeen. Eläinperäisiä tuotteita koskeviin CN-koodeihin on tehty huomattavia muutoksia. Lisäksi asetuksen (ETY) N:o 2658/87 liitteessä I, sellaisena kuin se on muutettuna komission asetuksella (EU) N:o 1228/2010 (7), annetaan CN-koodeja tiettyjen tavaroiden liikkeille, kuten aluksiin toimittamiselle. Koska mainitut CN-koodit voivat koskea eläinperäisiä tuotteita, ne olisi lisättävä päätöksen 2007/275/EY liitteessä I olevaan luetteloon.
(8)
Euroopan unionin yhdennetyssä eläinlääkinnällisessä tietojärjestelmässä (TRACES), joka perustettiin 30 päivänä maaliskuuta 2004 tehdyllä komission päätöksellä 2004/292/EY Traces-järjestelmän käyttöönotosta ja päätöksen 92/486/ETY muuttamisesta (8), eläimet ja eläinperäiset tuotteet tunnistettiin alun perin CN-järjestelmän nelinumeroisilla koodeilla. TRACES-järjestelmää on myöhemmin tarkistettu, ja osa eläimistä ja eläinperäisistä tuotteista tunnistetaan CN-nimikkeistön kuusi- tai kahdeksannumeroisilla alanimikkeillä tuotteiden luokitteluvirheiden välttämiseksi. Päätöksen 2007/275/EY liitteen I vastaavat viittaukset olisi muutettava tämän mukaiseksi.
(9)
Joidenkin CN-koodien osalta päätös 2007/275/EY koskee vain pientä osaa CN-nimikkeistön kyseisestä ryhmästä tai nimikkeestä. Tällaisissa tapauksissa päätöksen liitteessä I olevan luettelon sarakkeessa 3 viitataan voimassa olevaan unionin eläinlääkintälainsäädäntöön ja annetaan tarkat tiedot eläimistä ja tuotteista, joille kyseiset eläinlääkärintarkastukset olisi tehtävä. Asetuksessa (EY) N:o 1069/2009 ja asetuksessa (EU) N:o 142/2011 vahvistettu terminologia ja viittaukset huomioon ottaen päätöstä 2007/275/EY koskevat viittaukset olisi tarkistettava unionin voimassa olevan lainsäädännön huomioon ottamiseksi.
(10)
Unionin lainsäädännön johdonmukaisuuden vuoksi päätöksen 2007/275/EY liitteessä I oleva luettelo olisi tarkistettava CN-koodien ja luettelon sarakkeen 3 viittausten muutosten huomioon ottamiseksi.
(11)
Päätöksen 2007/275/EY liitteessä I vahvistettu luettelo tuotteista olisi näin ollen korvattava tämän päätöksen liitteessä I olevalla luettelolla. Sen vuoksi päätöstä 2007/275/EY olisi muutettava.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2007/275/EY liite I tämän päätöksen liitteellä.
2 artikla
Tätä päätöstä sovelletaan 1 päivästä tammikuuta 2012.
3 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä joulukuuta 2011.

Labels: 3
17
6